Autotalo

pienoiskuva|Fredrikinkatu Autotalon kohdalla. Autotalon takana Kampintorni, oikeassa reunassa Tennispalatsi.

Autotalo on Helsingin Kampissa sijaitseva vuonna 1958 valmistunut liike­talo. Se sijaitsee Kampin metroaseman välittömässä läheisyydessä tontilla, jota rajoittavat etelässä Salomonkatu, idässä Fredrikin­katu ja lännessä Runebergin­katu. Rakennuksen osoite on Salomonkatu 17. Autotaloon kuuluu kaksi 12-kerroksista tornia, ja se käsittää korttelin eteläisen puoliskon. Nimityksellä viitataan toisinaan koko kortteliin, jolloin mukaan lasketaan myös korttelin pohjoissivulla olevat kaksi 11-kerroksista tornitaloa, Kampintorni ja Pohjantalo, jotka valmistuivat samoihin aikoihin. Näiden lisäksi Autotalokorttelia on suunniteltu täydennettäväksi Cabriolet-uudisrakennuksella, joka tulisi korttelin Eteläisen Rautatiekadun vastaiselle sivulle.

 Historia 
Ennen Auto­talon rakentamista paikalla oli ollut ryhmä 1800-luvulla rakennettuja kasarmeja, jotka alun perin muodostivat Turun kasarmiin liittyneen varus­kunnan läntisimmän osan. Suomen itsenäistyttyä tontti oli siirtynyt Helsingin kaupungin haltuun. Korpivaara & Halla suunnitteli jo toisen maailman­sodan aikana tontin ostamista uutta liike­taloa varten, mutta hanke toteutui vasta 1950-luvun lopulla.

Autotalon rakennutti Helsingin Autotalo Oy, jonka perusti autojen maahan­tuonti­liike Korpi­vaara & Halla Oy. Sen suunnittelivat arkkitehdit Veli Valorinta ja Eino Tuompo.   Alun perin talossa sijaitsi auto­kauppa ja huoltoasema sekä maan alla halli 300 autolle. Tornissa oli toimistoja, muun muassa mainostoimisto Taucher ja Apu-lehden toimitus ennen kuin se siirtyi Herttoniemeen.Valokuvataiteenmuseo Vehon pääkonttori muutti Autotaloon 1950-luvulla ja Mercedes-Benzin tähti pystytettiin viereisen Kampintornin katolle vuonna 1962. 1970-luvun taitteessa Autotalossa toimi ohjelmaravintola Lido.

 Arkkitehtuuri 
Rakennuksessa on 12 maan­päällistä ja kolme maan­alaista kerrosta, ja sen tilavuus on lähes 200 000 kuutiometriä. Maan­päällisistä kerroksista vain kaksi alinta ulottuu katujen reunaan saakka, ja ne muodostavat ikään kuin jalustan, jolta nousee kaksi tornimaista osaa. Tornit ovat noin 42,4 metriä korkeita. Rakennuksen arkkitehtonisena esi­kuvana on ollut Lever House New Yorkissa, joskaan Auto­talon tornit eivät ole yhtä korkeat; Lever Housen torneissa on 24 kerrosta.

Rakennuksessa tehtiin huomattava perus­parannus­, joka valmistui syksyllä 2014. 

 Autotalon kortteli ja sen muut rakennukset 
Alun perin nimityksellä Auto­talo on tarkoitettu vain korttelin eteläisellä puoliskolla olevaa liiketaloa kaksine torneineen, mutta nykyisin koko korttelia nimitetään usein Autotaloksi tai Auto­talo­kortteliksi. Sen pohjois­osassa sijaitsee kaksi samoihin aikoihin rakennettua saman­tyyppistä liike­taloa torneineen ja mataline jalustamaisine osineen. Niistä läntisemmän, Runebergin­kadun ja Eteläisen Rautatie­kadun risteyksessä sijaitsevan Pohjantalon, suunnitteli Armas Lehtinen, ja se oli alun perin vakuutusyhtiö Pohja-yhtymän toimi­talo. Fredrikin­kadun ja Eteläisen Rauta­tie­kadun risteyksessä sijaitsee vuonna 1962 valmistunut Kampintorni. Kaikkiaan korttelissa on neljä tornia.  Niiden julki­sivut ovat kuitenkin eri materiaalia. Varsinaisen Auto­talon torneilla on metalliset julki­sivut, entisen Pohja-yhtymän talon torni sen sijaan on kellan­ruskeaa luonnon­kiveä, kun taas Kampin­tornin julki­sivu on vaaleaa marmoria.

Kampintornin ja Pohjantalon edustalla olevan pysäköintikentän tilalle on suunniteltu seitsenkerroksista uudisrakennusta, joka on nimeltään Cabriolet. Siitä olisi yhdysosan kautta suora yhteys muuhun Autotalokortteliin, ja rakennus täydentäisi korttelin julkisivulinjan Eteläiseen Rautatiekatuun kiinni.

 Nykyinen käyttö 
Nykyään Autotalossa ei sen nimestä huolimatta enää ole autokauppaa. Sen ala­kerrassa on muun muassa Kelan asiakas­palvelu­tilat, K-Market ja McDonald’s. Talon ylemmissä kerroksissa toimivat nykyisin (2018) muun muassa aTalent Recruiting Oy ja Cision.

Sekä entisessä Pohja-yhtiön toimi­talossa (Runebergin­katu 5) että Kampin­tornin rakennuksessa (Fredrikinkatu 48) on nykyisin muun muassa vakuutus- ja sijoitus­yhtiö Lähi-Tapiolan toimi­tiloja.Valomainokset talon seinissä  Kampintornin rakennuksessa on myös Elixian kunto­keskus. 

Maaliskuussa 2024 Autotaloon avasi toimistonsa presidentti Sauli Niinistö. 

 Lähteet 

 Aiheesta muualla 



Luokka:Kamppi
Luokka:Helsingin tornitalot
Luokka:Helsingin toimistorakennukset
Luokka:Helsingin liikerakennukset